* সে মাসের শেষ দিকে দেবেন সিকদার (পূর্ব বাংলার কমিউনিস্ট পার্টি), নাসিম আলী (বাংলাদেশের কমিউনিস্ট পার্টি, হাতিয়ার), অমল সেন (কমিউনিস্ট সংহতি কেন্দ্র), ডাঃ সাইফ-উদ-দাহার (কমিউনিস্ট কর্মী সংঘ) কাজী জাফর আহমদ (কমিউনিস্ট বিপ্লবীদের পূর্ব বাংলা সমন্বয় কমিটি) সদস্য আর মওলানা ভাসানীকে তাঁর অনুপস্থিতিতে সভাপতি করে “জাতীয় মুক্তিসংগ্রাম সমন্বয় কমিটি” গঠন করা হয়। এই কমিটির পক্ষ থেকে কাজী জাফর, রাশেদ খান মেনন, এবং হায়দার আকবর খান রনো প্রধান মন্ত্রী তাজউদ্দীনের সঙ্গে দেখা করেন, তাদের কর্মীদের মুক্তিযুদ্ধে অংশগ্রহণের বিষয়ে সহযোগিতার জন্য। কাজী জাফর উল্লেখ করেছেন যে, “তিনি আমাদের ওপর বিশ্বাস রাখতে অস্বীকৃতি জানান এবং সরকারের মুক্তিবাহিনীতে আমাদের কর্মীদের অন্তর্ভুক্ত করতে অস্বীকার করেন। কারণ হিসেবে তিনি (তাজউদ্দিন) হক-তোয়াহার নেতৃত্বাধীনে কমিউনিস্টদের শ্রেণী সংগ্রামের এবং স্বাধীনতা বিরোধী তৎপরতার উল্লেখ করেন।